KYK: Musk neem 1ste stap tot wêreldwye internet | Netwerk24
Die satelliete vorm deel van Musk se nuwe Starlink-internetdiens waarmee hy hoëspoedinternet vanuit die ruimte aan mense wil verskaf.
Een van SpaceX se Falcon 9-vuurpyle het Donderdagoggend met die satelliete aan boord vanaf Cape Canaveral in die Amerikaanse deelstaat Florida na die ruimte vertrek.
Musk en SpaceX hoop die uitbreiding na internetdienste kan ’n belangrike alternatiewe inkomstestroom vir die sukkelende maatskappy word.
Donderdag se lansering volg ná twee mislukte pogings die afgelope paar weke. Die eerste poging is gekanselleer weens gure weer en die tweede poging weens tegniese probleme met die vuurpyl se programmatuur.
Die satelliete is soos beplan in die aarde se wentelbaan losgelaat sowat ’n uur nadat die vuurpyl vanaf Cape Canaveral opgestyg het.
Die Falcon 9 het daarna na die aarde teruggekeer en suksesvol op ’n vragskip in die Atlantiese Oseaan geland.
SpaceX het aangedui dit sal ’n dag of twee neem om te bepaal of die satelliete suksesvol ontplooi is. Elke satelliet weeg sowat 227 kg.
Donderdag se lansering is die eerste stap in SpaceX se plan om hoëspoedinternet vanuit die ruimte aan klante op die aarde te bied.
Musk hoop dat inkomste wat só gegeneer word, SpaceX se ander ambisieuse projekte, soos ’n reis na Mars, sal kan befonds. - Reuters, verkort
Meer oor: Spacex | Elon Musk | Tegnologie | Ruimte | Internet